3. ลักษณะการประกอบธุรกิจ

3.1 ประวัติความเป็นมาและการเปลี่ยนแปลงพัฒนาการที่สำคัญ

บริษัท ที เอส ฟลาวมิลล์ จำกัด (มหาชน) (“บริษัทฯ” หรือ “TMILL”) เดิมชื่อ บริษัท
ไทยชูการ์คลังสินค้า จำกัด ก่อตั้ง โดยการรวมตัวของกลุ่มอุตสาหกรรมโรงงานน้ำ ตาล ได้แก่
กลุ่มโรงงานในเครือบริษัท น้ำตาลขอนแก่น จำกัด (มหาชน) บริษัท ประจวบอุตสาหกรรม จำกัด
บริษัท อุตสาหกรรมมิตรเกษตร จำกัด โดยจดทะเบียนจัดตั้ง บริษัทเมื่อวันที่ 3 กุมภาพันธ์ พ.ศ.
2520 ด้วยทุนจดทะเบียนเริ่มแรกจำนวน 10 ล้านบาท
ดำเนินธุรกิจคลังสินค้าโดยรับฝากสินค้าน้ำตาลทรายดิบและน้ำตาลทรายขาวเป็นสินค้าหลัก
ต่อมาในเดือนเมษายน 2534 บริษัท ไทยชูการ์ เทอร์มิเนิ้ล จำกัด (มหาชน) (“TSTE”)
ได้เข้าซื้อหุ้นจากกลุ่มผู้ถือหุ้นเดิมเนื่องจากมีการเปลี่ยนแปลงโครงสร้างการถือหุ้นภายในเครือบริษัทของ
TSTE ทำให้ TSTE ถือหุ้นในสัดส่วน

ร้อยละ 61.30 ของทุนจดทะเบียนชำระแล้ว และบริษัทฯ มีสถานะเป็นบริษัทย่อยของ TSTE
ตั้งแต่นั้นเป็นต้นมา

ต่อมาในปี 2544 บริษัทฯ ได้ขอยกเลิกใบอนุญาตประกอบกิจการคลังสินค้า
และจดทะเบียนเปลี่ยนชื่อบริษัทเป็นบริษัท ไทยชูการ์อินเตอร์เทรด จำกัด ดำเนินธุรกิจให้ TSTE
เช่าอสังหาริมทรัพย์ ได้แก่ คลังสินค้าเทกอง ใช้พักสินค้าน้ำตาลทรายดิบรอขนถ่ายขึ้นเรือเดินสมุทร
และในปี 2548 บริษัทฯ ได้เพิ่มทุนจดทะเบียนเป็น 200 ล้านบาท เปลี่ยนชื่อเป็น บริษัท ที เอส
ฟลาวมิลล์ จำกัด เพื่อดำเนินธุรกิจโรงงานแป้งสาลี โดยในการเพิ่มทุนครั้งนี้ TSTE
ได้ซื้อหุ้นเพิ่มทุนของบริษัทฯ จึงทำให้สัดส่วนการถือหุ้นเพิ่มขึ้นเป็นร้อยละ 97.13
ของทุนจดทะเบียนใหม่

เมื่อวันที่ 15 กุมภาพันธ์ 2550 ได้จดทะเบียนเปลี่ยนชื่อบริษัทเป็น บริษัท ที เอส ฟลาวมิลล์ จำกัด
และ เริ่มดำเนินการธุรกิจโรงงานแป้งสาลีในเดือนมิถุนายน 2550 ต่อมาในเดือนกันยายน 2550
จดทะเบียนเพิ่มทุนจดทะเบียนอีก 200 ล้านบาทเป็น 400 ล้านบาท โดยสัดส่วนการถือหุ้นของ TSTE
ปรับเพิ่มขึ้นเป็นร้อยละ 98.82 ของทุนจดทะเบียนชำระแล้ว และเมื่อเดือนธันวาคม 2552
ผู้บริหารของ TSTE มีความประสงค์จะนำบริษัทฯ เข้าจดทะเบียนในตลาดหลักทรัพย์ เอ็ม เอ ไอ
(“ตลาด เอ็ม เอ ไอ”) จึงได้ทำการปรับโครงสร้างทุนของบริษัทฯ โดยลดทุนจดทะเบียนจาก 400
ล้านบาท เป็น 200 ล้านบาท โดยการลดจำนวนหุ้นลงเหลือ 2 ล้านหุ้นมูลค่าที่ตราไว้หุ้นละ 100
บาท ต่อมาในวันที่ 29 มิถุนายน 2553 บริษัทฯ ได้จดทะเบียนแปรสภาพบริษัทเป็นบริษัทมหาชนจำกัด
และเปลี่ยนแปลงมูลค่าที่ตราไว้จาก 100 บาท เป็น 1 บาทต่อหุ้น รวมทั้งเพิ่มทุนจดทะเบียน 85
ล้านบาทโดยออกหุ้นสามัญใหม่จำนวน 85
ล้านหุ้นเพื่อเตรียมเสนอขายหุ้นสามัญเพิ่มทุนให้กับประชาชนทำให้ทุนจดทะเบียนเพิ่มขึ้นเป็น 285
ล้านบาท เป็นทุนชำระแล้วจำนวน 200 ล้านบาท คิดเป็นจำนวน 200 ล้านหุ้น

ต่อมาเมื่อวันที่ 24 ตุลาคม 2555 สำนักงานคณะกรรมการกำกับหลักทรัพย์และตลาดหลักทรัพย์
ได้อนุญาตให้บริษัทสามารถเสนอขายหุ้นสามัญเพิ่มทุนจำนวน 85 ล้านหุ้นต่อประชาชนทั่วไปได้ บริษัทฯ
จึงได้เสนอขายหุ้นให้กับผู้ถือหุ้นเดิมตามสิทธิ Pre-emptive right โดยเปิดให้จองซื้อในวันที่ 9
12 และ 13 พฤศจิกายน 2555 และเสนอขายต่อบุคคลทั่วไปในวันที่ 14-16 พฤศจิกายน 2555
ต่อมาบริษัทฯ ได้จดทะเบียนเปลี่ยนแปลงทุนชำระแล้วจากเดิม 200 ล้านบาท เป็น 285 ล้านบาท
ในวันที่ 19 พฤศจิกายน 2555 และในวันที่ 21 พฤศจิกายน 2555
คณะกรรมการตลาดหลักทรัพย์แห่งประเทศไทยได้สั่งรับหุ้นสามัญของบริษัทฯ เป็นหลักทรัพย์จดทะเบียน
โดยให้มีผลตั้งแต่วันที่ 23 พฤศจิกายน 2555 เป็นต้นไป ส่งผลให้หุ้นสามัญของบริษัทจำนวน
285,000,000 หุ้น มูลค่าที่ตราไว้หุ้นละ 1 บาท เริ่มทำการซื้อขายได้ตลาดหลักทรัพย์ เอ็ม เอ ไอ
ได้ตั้งแต่วันที่ 23 พฤศจิกายน 2555 เป็นต้นไป โดยจัดอยู่ในหมวดธุรกิจขนาดกลาง
และใช้ชื่อย่อในการซื้อขายหลักทรัพย์ว่า TMILL

3.2 ภาพรวมการประกอบธุรกิจของบริษัท

บริษัทฯ ประกอบธุรกิจผลิตและจำหน่ายแป้งสาลีภายใต้ตราสินค้าของบริษัทฯ กว่า 10 ตราสินค้า
ได้แก่ แป้งบะหมี่สดตราเส้นหยก แป้งบะหมี่สดตราเส้นเหลือง แป้งขนมปังตราปังแดง
แป้งขนมปังตราปังเหลือง เป็นต้น โดยบริษัทฯ จะสั่งซื้อ
เมล็ดข้าวสาลีซึ่งเป็นวัตถุดิบมาจากต่างประเทศทั้งหมดเพื่อนำมาโม่เป็นแป้งสาลีและจำหน่ายให้แก่ผู้ประกอบการอุตสาหกรรมผลิตขนมปัง
บะหมี่สด บะหมี่กึ่งสำเร็จรูป อาหารสัตว์ และผู้ประกอบกิจการรายย่อย ได้แก่ เบเกอรี่
ขนมคุกกี้ขนมขบเคี้ยว และขนมอบนานาชนิด นอกจากนี้ บริษัทฯ มีผลิตภัณฑ์ที่เป็นผลพลอยได้ ได้แก่
จมูกข้าวสาลี และรำข้าวสาลี ซึ่งจัดจำหน่ายให้แก่ผู้ประกอบการอุตสาหกรรมอาหารสัตว์ โดยบริษัทฯ
มีกำลังการผลิตทั้งหมด 250 ตันข้าวสาลีต่อวัน และในงวดปี 2554 บริษัทฯ
มีอัตราการใช้กำลังการผลิตอยู่ที่ร้อยละ 67 ของกำลังการผลิตทั้งหมด และปรับเพิ่มขึ้นเป็นร้อยละ
84.30 ปี 2555

โครงสร้างบริษัท

ณ วันที่ 31 ธันวาคม 2555 บริษัทฯ มีโครงสร้างกลุ่มบริษัทดังนี้

3.3 โครงสร้างรายได้

  ------------------------------------------------------------------------------------------
  ประเภทของรายได้       2552              2553             2554             2555      
  -------------------- --------- ------- -------- ------- -------- ------- --------- -------
                       ล้านบาท    ร้อยละ   ล้านบาท   ร้อยละ   ล้านบาท   ร้อยละ   ล้านบาท    ร้อยละ

  แป้งสาลี               981.7     92.1    792.1    86.8    754.5    83.0    873.5     81.8

  รำข้าวสาลี             80.6      7.6     106.0    11.6    86.0     9.5     101.4     9.5

  จมูกข้าวสาลีและข้าวสาลี   1.0       0.1     0.5      0.0     57.4     6.3     59.3      5.6

  รายได้อื่น*             3.2       0.3     8.3      0.9     12.9     1.4     33.2      3.1

  รายได้รวม             1,066.4   100.0   906.9    100.0   910.7    100.0   1,067.4   100.0
  ------------------------------------------------------------------------------------------

หมายเหตุ : *รายได้อื่นประกอบด้วยกำไร(ขาดทุน)จากอัตราแลกเปลี่ยน
รายได้เงินรางวัลในการทำงานเสร็จก่อนเวลา
(เงินรางวัลที่ได้รับจากบริษัทเดินเรือในกรณีขนสินค้าได้เสร็จก่อนเวลาที่กำหนด) ดอกเบี้ยรับ
รายได้จากการขายข้าวเสีย และขายรำเสีย โดยบริษัทฯ
มีรายการพิเศษเป็นรายได้จากเบี้ยปรับงานล่าช้าในปี 2552 ปี 2554 และปี 2555
รายได้จากค่าสินไหมทดแทน เป็นรายการพิเศษในปี 2554 รวมถึงรายได้ชดเชยจากประกันภัยในปี
2555

3.4 เป้าหมายการดำเนินธุรกิจ

บริษัทฯ ได้กำหนดวิสัยทัศน์ของบริษัทดังนี้ “เรา” คือผู้ผลิตแป้งสาลีชั้นนำ
โดยมุ่งเน้นการพัฒนาสู่ความเป็นเลิศ
ทั้งในด้านพาณิชย์และคุณภาพผลิตภัณฑ์อย่างเป็นมืออาชีพ และบริษัทฯ ได้กำหนดพันธกิจของบริษัทฯ ขึ้น
ดังนี้

-   มุ่งมั่นอย่างไม่หยุดยั้ง ในการส่งมอบผลิตภัณฑ์และบริการคุณภาพสูงสุดแก่ลูกค้าทุกกลุ่ม

-   ส่งเสริมให้พนักงานมีภาวะความเป็นผู้นำในทุกระดับและสร้างบรรยากาศให้เป็นองค์กรแห่งการเรียนรู้

-   ให้ความสำคัญเรื่องผลตอบแทนจากการลงทุนแก่ผู้ถือหุ้น
    ด้วยอัตราการเติบโตของผลกำไรที่อยู่ในระดับสูงอย่างต่อเนื่อง

-   เป็นแบบอย่างในด้านความเป็นมืออาชีพ ความโปร่งใส
    และการดำเนินธุรกิจด้วยหลักธรรมาภิบาล

-   เป็นแบบอย่างในการดำเนินธุรกิจตามมาตรฐานทางคุณธรรม จริยธรรม
    และจิตสำนึกความรับผิดชอบต่อสังคม

นอกจากนี้บริษัทฯ มีกำหนดเป้าหมายในการดำเนินธุรกิจภายในระยะ 2 - 3 ปีข้างหน้า ดังนี้

-   บริษัทฯ
    จะผลักดันให้โรงงานสามารถใช้กำลังการผลิตที่มีอยู่ได้อย่างเต็มที่เพื่อให้เกิดประสิทธิภาพและประสิทธิผล
    และเพื่อให้บริษัทฯ มีสินค้ามากพอสำหรับรองรับความต้องการของลูกค้าที่เพิ่มขึ้น ในอนาคตได้

-   บริษัทฯ
    มีแผนในการขยายฐานลูกค้าให้มีความหลากหลายมากขึ้นจากเดิมที่เน้นเฉพาะกลุ่มโรงงานอุตสาหกรรมรายใหญ่
    ให้ครอบคลุมผู้ประกอบการขนาดกลางและเล็กให้มากขึ้น รวมถึงผู้บริโภคขั้น สุดท้าย
    เพื่อลดการกระจุกตัวในกลุ่มลูกค้าโรงงานอุตสาหกรรมขนาดใหญ่ นอกจากนี้บริษัทฯ
    ยังได้เล็งเห็นโอกาสในการขยายฐานลูกค้าให้ครอบคลุมในต่างจังหวัดเพิ่มขึ้น
    เนื่องจากปัจจุบันบริษัทฯ มุ่งเน้นจำหน่ายสินค้าให้ลูกค้าในกรุงเทพและปริมณฑล
    ซึ่งในการขยายฐานลูกค้าดังกล่าวจะทำให้บริษัทฯ มีช่องทางในการเพิ่มฐานรายได้ของบริษัทฯ
    ได้ต่อไป ทำให้อัตรากำไรเติบโตและสร้างผลตอบแทนให้แก่ผู้ถือหุ้นได้มากขึ้น

-   บริษัทฯ มีแผนงานที่จะพัฒนาสินค้าใหม่ ๆ ออกมาจำหน่ายให้มากกว่าปัจจุบัน
    รวมถึงการพัฒนาสินค้าที่มีอยู่ให้สามารถเพิ่มมูลค่าได้ เพื่อให้บริษัทฯ
    สามารถจำหน่ายสินค้าที่ราคาสูงขึ้นได้ ซึ่งในการดำเนินการดังกล่าวจะส่งผลให้บริษัทฯ
    มีรายได้เพิ่มสูงขึ้น สามารถสร้างผลตอบแทนให้แก่ผู้ถือหุ้นได้มากยิ่งขึ้น